Godmorgen og velkommen til den sidste morgenpost, inden redaktionen bag går på en - vil vi mene - yderst velfortjent juleferie.

Derfor er vi klar med en stor julekrammer sidst i dagens overblik, men inden da har vi en bunke gode historier, vi lige vil præsentere.

Vi begynder i Weekendavisen, hvor avisens to politiske skribenter, Hans Mortensen og Arne Hardis, i deres take på juledramaet mellem regeringen og Dansk Folkeparti kan fortælle om nye detaljer fra de hektiske dage.

De skriver om et hemmeligt møde, hvor regeringstoppen mødtes med ledende gruppemedlemmer fra de tre partier. Mødet har fået betegnelsen »12 minutters-mødet«, skriver Weekendavisen. Det skyldes, at statsminister Lars Løkke Rasmussen (V) ifølge avisen konstaterede, »at man er ved at køre ud over kanten« og efterspurgte idéer til, hvad man kunne gøre for at undgå det.

Der gik angiveligt 12 minutter - derfor mødets navn - uden at nogen sagde noget som helst, og derefter rejste Løkke sig med ordene, at »så var det jo der, man stod«.

Ifølge avisen har Anders Samuelsens forsøg på at true sig til indflydelse også ført til mismod i partiet. Samtidig er sprækker i sammenholdet i folketingsgruppen begyndt at åbne sig, skriver Mortensen og Hardis, og kilder fortæller om direkte mistillid til Anders Samuelsen, når båndoptagerne er slukket, skriver de.

»Det er ikke svært at finde fremtrædende medlemmer af den liberale alliance, som uden for citat udtaler dyb længsel efter, at man fik en anden partileder,« skriver de.

Artiklen er ikke online, men kan læses på side 2 i dagens Weekendavisen.

Få overblikket - hver dag Du er i gang med at læse den politiske morgenpost. Her får du dagligt det fulde overblik med de vigtigste historier, analyser og debatter i dansk politik. Få politisk morgenpost direkte i din indbakke hver morgen ved at tilmelde dig vores nyhedsbrev.

Du er nu tilmeldt Politiko Morgenpost nyhedsbrevet.

Tilmeldingen blev ikke modtaget.

Tjek e-mail-adresse og forsøg igen.

Du kan også følge politiko.dk på Facebook og Twitter.

Thulesen Dahl: Kristian Jensens manglende erfaring var en hæmsko

Vi springer til Berlingske, men bliver ved juledramaet. Lars Løkke Rasmussen måtte i begyndelsen af december bryde ind i forhandlingerne om finansloven styret af finansminister Kristian Jensen (V), da det hele var kørt fast.

Dermed lykkedes det ikke Venstres kronprins at komme gennem sin første finanslov som finansminister uden ridser i lakken, og DF-formand Kristian Thulesen Dahl gør det nu klart, at Kristian Jensens manglende erfaring på posten for ham at se har spillet en afgørende rolle i de i første omgang strandede forhandlinger.

»Det er klart, at hvis vi sidder over for en minister, som ikke har årelang erfaring med at arbejde tæt sammen med os, så kan det godt være, at tingene skal trækkes skarpere op undervejs. Også hvis der er tale om en minister, der politisk – og det tror jeg ikke, jeg fornærmer Kristian Jensen ved at sige – er et andet sted i forhold til udlændingepolitikken end os,« siger Thulesen Dahl.

Det er velkendt, at der et særligt bånd mellem DFerne og den tidligere finansminister Claus Hjort Frederiksen (V).

Omvendt har DFs forhold til Kristian Jensen været mere anstrengt. Venstres næstformand har i flere sammenhænge betonet vigtigheden af globalisering, internationalt udsyn og en liberal tilgang til udlændinge­politikken. Værdier, der ligger langt fra Dansk Folkepartis.

Du kan læse den historie her.

Kan du bare ikke få nok af hyggen i blå blok her i december, så får du her fire andre artikler ridset hurtigt op:

I Jyllands-Posten kan du læse, at DF og Løkke har en vidt forskellig forklaring på, hvornår DF koblede udlændingestramninger sammen med skatteforhandlingerne. Før kommunalvalget, siger DF. Efter valget, siger Løkke. Læs den historie her.

I Jyllands-Posten kan du også læse, at den radikale leder, Morten Østergaard, kalder de seneste ugers begivenheder for »et historisk drama«, og i Berlingske kan du læse avisens politiske kommentator, Thomas Larsen, skrive, at den fortsatte hakken på hinanden i blå blok er skadeligt for dem selv, og at deres rådgiver »bør binde de blå partiledere ind i guirlander og gavepapir«.

Endelig kan du læse BTs politiske redaktør, Andreas Karker, der sammenligner Lars Løkke Rasmussen med komiske Ali.

»Løkkes pressemøde minder om Mohammed Saeed al-Sahhafs pressekonferencer, da han i 2003 var Iraks informationsminister og blev kendt som Komiske Ali, fordi han stædigt fastholdt, at Irak ikke var ved at blive invaderet. For mens Løkke snakker om, at julefreden sænker sig, slås Thulesen og Samuelsen stadig på livet løs, og Løkke står selv og retter på tøjet efter at have banket Samuelsen på plads, mens Søren Pape bare dukker sig og håber ikke at blive væltet omkuld af de store drenge,« skriver han på side 17 i dagens BT. Indlægget er ikke online.

Frank Jensen undskylder for alvorlige beskyldninger mod sine medarbejdere

Midt under kommunalvalgkampen gik overborgmester Frank Jensen (S) ud med en alvorlig og opsigtsvækkende beskyldning mod sin egne medarbejdere på Københavns Rådhus. I TV 2 programmet 'Talkshowet Lippert' sagde Frank Jensen 15. november, at medarbejdere i hans forvaltning til pressen havde lækket dokumenter om tidligere beskæftigelses- og integrationsborgmester Anna Mee Allerslevs (R) bryllupsreception på Rådhuset.

Men allerede dagen efter gav Frank Jensen medarbejderne en undskyldning, skriver BT. Oplysningerne fremgår af en redegørelse fra Københavns Kommune til Ombudsmanden. Frank Jensen erkender i redegørelsen, at »han var kommet til at formulere sig forkert i interviewet, og at denne fejlformulering herefter havde fået en stramning i pressen, så det lød som om, at der var fundet et læk i Rådhusservice (Facility Management).«

Frank Jensen var nu ellers ret tydelig med at pege pilen på sine medarbejdere, da han medvirkede i 'Talkshowet hos Lippert'.

Her sagde han blandt andet:

»Da det kom frem, at den her lange liste i forhold til det arrangement, som den tidligere borgmester skulle holde, var lækket, så blev de medarbejdere kaldt sammen og fik besked på, at det er fuldstændig langt ude over, hvad der er acceptabelt,« siger Frank Jensen.

Du kan se klippet her, hvor Frank Jensens ret tydeligt siger, at det var hans medarbejdere, der havde lækket oplysninger til pressen. Her kan du læse BTs historie.

Kommuner får flere personer fra kontanthjælp i småjob

En af regerings vigtigste politiske dagsordener er at få flere fra kontanthjælp over i småjob og på sigt over i almindelig beskæftigelse. En ny undersøgelse fra Dansk Arbejdsgiverforening viser, at 83 kommuner i løbet af et år har oplevet en stigende andel af personer på kontanthjælp, der er kommet i netop småjob, skriver Berlingske. En af dem er Laila Finderup Brauer, der var tæt på at miste sig selv.

Først forsvandt jobbet som butiksassistent, dernæst kom depressionen. For den uddannede social- og sundhedshjælper blev dagpenge til sygedagpenge og siden til kontanthjælp, og sådan gik det i syv år.

Men så skete der noget. Laila Brauer begyndte at få det så godt, at hun ikke mere behøvede medicin, hun blev tilknyttet aktiveringscentret i Hedensted Kommune, og i maj begyndte hun som omsorgshjælper i et bofællesskab for fysisk og psykisk handicappede.

»Det har været fantastisk. Efter alle de år kan jeg mærke, at jeg har manglet relationer til andre mennesker og at komme ud at opleve noget i stedet for bare at gå i min egen boble,« fortæller Laila Brauer.

Regering har indført den omdiskuterede 225-timers regel. Ifølge flere iagttagere har det haft en stor medvirkende årsag til, at flere kommer fra kontanthjælp over i småjob. Ifølge andre er det økonomiske opsving årsagen.

Du kan læse artiklen her og få flere synspunkter på, hvorfor flere personer som Laila kommer i beskæftigelse. Og hvad hun selv ser som årsag.

Fire korte historier, du skal have med inden juleferien

1) Selvom der var nok med ansøgninger, blev 5 af 41 millioner kroner i den såkaldte 'offerfond' ikke udbetalt til støtte til ofre for vold. I stedet samler pengene støv i fonden, skriver Jyllands-Posten.

»Det går ikke, at pengene ikke kommer afsted,« siger Enhedslistens retsordfører, Rune Lund. Historien får du her.

2) Regeringen vil lempe reglerne for udenlandsk arbejdskraft og give lettere adgang til arbejdstagere fra lande uden for Europa. Nyuddannede fra Sydeuropa skal lokkes til Danmark, og udenlandske studerende skal blive efter endt uddannelse, lyder det fra beskæftigelsesminister Troels Lund Poulsen (V) til Jyllands-Posten.

»Flere og flere virksomheder siger nej til ordrer, og nogle begynder at overveje, om deres virksomhedsudvidelse skal ligge i Danmark. Vi er der, hvor manglen på arbejdskraft begynder at koste danske arbejdspladser, og det må Folketinget forholde sig til,« siger Troels Lund Poulsen.

3) I Tibetsagen fjernede en politileder ordet ’flag’ i et svar til Folketinget. Han forsøgte ifølge Information ikke at give Folketinget indtryk af, at politiet havde gået målrettet efter demonstranter med tibetanske flag under et kinesisk statsbesøg. På det tidspunkt havde han ellers al mulig grund til at tro, at det netop var tilfældet, skriver avisen.

Læs mere om det her.

4) Selv om det er tre måneder siden, at regeringen satte soldater i gaderne til bl.a. at overvåge den jødiske synagoge i København og grænsen i Sønderjylland, så fremsætter regeringen først nu et nyt lovforslag, der skal gøre reglerne tidssvarende.

Det skriver information.

Herunder kan du læse en baggrund fra Berlingske, om de utidssvarende regler for soldater i gaderne i Danmark:

Dagens citat

»Jeg synes, det har været et meget uskønt forløb. Vi har bestemt også begået fejl, og jeg har også personligt begået fejl.« Citatet er Liberal Alliances finansordfører, Joachim B. Olsen. I et interview med TV 2 fortæller han, at han fortryder, at han på Facebook truede direkte med, at LA kun ville stemme for finansloven, hvis der lå en færdig aftale om lavere skat inden.

Du kan se hele interviewet her.

Dagens debat

Finder vi i Politiken, hvor Enhedslistens Johanne Schmidt-Nielsen sammen med rets- og migrationspolitisk rådgiver i Enhedslisten, Niels Rohleder, har skrevet en lang kronik, hvor de går hårdt til angreb på udlændinge- og integrationsminister Inger Støjberg (V).

De mener, at Støjberg er en mester i at finde bittesmå problemer og blæse dem ud af proportioner, og at

hendes mest omtalte initiativer retter sig mod udsatte personer.

»Der tegner sig et foruroligende billede af en magthaver, der konsekvent hænger en udsat gruppe ud. Og fører politik med bevidst overdrevne eller forsimplede oplysninger.«

Du kan læse kronikken her.

Dagens debat 2 - Alternativet vil have afgift på risalamande, hummere og rejecocktailen

Alternativet vil nu have lagt en afgift på den højt elskede risalamande. Det skriver de i et debatindlæg hos Politiken. Afgiften er vigtig i kampen mod klimaforandringer, lyder det.

»Når nu vi er ved jul og nytår, kunne vi jo passende kigge på klimaafgifter på flæskestegen, risalamanden, hummeren eller rejecocktailen,« skriver Alternativets miljø- og landbrugsordfører Christian Poll og klimaordfører Rasmus Nordqvist.

Det sker i dag

8.00 Møde i folketingssalen, hvor den omdiskuterede finanslov endeligt stemmes igennem - medmindre der opstår pludselig træklatring, bliver trukket en revolver, eller der kommer ultimativ retorik om politikere, der er ved at gå op i limningen.

Og så kommer den. Julekrammeren: Politiko og hele holdet bag morgenposten ønsker alle en rigtig glædelig jul og et godt nytår.

Vi er tilbage med en frisk omgang politisk morgenpost den 2. januar. Hav det godt.